CELEX: 32021D0845
Language: sk
Date: 2021-05-26 00:00:00
Title: Vykonávacie rozhodnutie Komisie (EÚ) 2021/845 z 26. mája 2021, ktorým sa mení vykonávacie rozhodnutie (EÚ) 2019/1202, pokiaľ ide o stanovenie spontánneho správania pri iniciácii nahromadeného prachu

27.5.2021   
               
               
                  SK
               
               
                  Úradný vestník Európskej únie
               
               
                  L 186/28
               
            
         VYKONÁVACIE ROZHODNUTIE KOMISIE (EÚ) 2021/845
         z 26. mája 2021,
         ktorým sa mení vykonávacie rozhodnutie (EÚ) 2019/1202, pokiaľ ide o stanovenie spontánneho správania pri iniciácii nahromadeného prachu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 12 smernice Európskeho parlamentu a Rady 2014/34/EÚ (2) výrobky, ktoré sú v zhode s harmonizovanými normami alebo ich časťami, na ktoré boli uverejnené odkazy v Úradnom vestníku Európskej únie, sa považujú za výrobky, ktoré sú v zhode so základnými požiadavkami na ochranu zdravia a bezpečnosť stanovenými v prílohe II k uvedenej smernici, na ktoré sa tieto normy alebo ich časti vzťahujú.
                  
               
                     (2)
                  
                  
                     Listom BC/CEN/46-92 – BC/CLC/05-92 z 12. decembra 1994 Komisia požiadala Európsky výbor pre normalizáciu (CEN) a Európsky výbor pre normalizáciu v elektrotechnike (Cenelec) o vypracovanie a revíziu harmonizovaných noriem na podporu smernice Európskeho parlamentu a Rady 94/9/ES (3). Uvedená smernica bola nahradená smernicou 2014/34/EÚ bez zmeny základných požiadaviek na ochranu zdravia a bezpečnosť stanovených v prílohe II k smernici 94/9/ES.
                  
               
                     (3)
                  
                  
                     Od výborov CEN a Cenelec sa najmä požadovalo, aby vypracovali normu týkajúcu sa konštrukcie a testovania zariadení na použitie v potenciálne výbušnej atmosfére, ako sa stanovuje v kapitole I programu normalizácie dohodnutého medzi CEN, Cenelec a Komisiou a pripojeného k žiadosti BC/CEN/46-92 – BC/CLC/05-92. Okrem toho boli výbory CEN a Cenelec požiadané, aby zrevidovali existujúce normy s cieľom zosúladiť ich so základnými požiadavkami na ochranu zdravia a bezpečnosť stanovenými v smernici 94/9/ES.
                  
               
                     (4)
                  
                  
                     Na základe žiadosti BC/CEN/46-92 – BC/CLC/05-92 výbor CEN zrevidoval normu EN 15188:2007, Stanovenie spontánneho správania pri iniciácii nahromadeného prachu. Po tejto revízii Cenelec predložil Komisii normu EN 15188:2020.
                  
               
                     (5)
                  
                  
                     Komisia spolu s výborom CEN posúdili, či je norma EN 15188:2020, ktorú vypracoval CEN, v súlade so žiadosťou BC/CEN/46-92 – BC/CLC/05-92.
                  
               
                     (6)
                  
                  
                     Norma EN 15188:2020 spĺňa požiadavky, na ktoré sa má vzťahovať a ktoré sú stanovené v prílohe II k smernici 2014/34/EÚ. Je preto vhodné uverejniť odkaz na túto normu v Úradnom vestníku Európskej únie.
                     
                  
               
                     (7)
                  
                  
                     Norma EN 15188:2020 nahrádza normu EN 15188:2007. Je preto potrebné vypustiť z Úradného vestníka Európskej únie odkaz na normu EN 15188:2007.
                  
               
                     (8)
                  
                  
                     S cieľom poskytnúť výrobcom dostatočný čas, aby svoje výrobky prispôsobili revidovanej verzii normy EN 15188:2007, treba odložiť vypustenie odkazu na uvedenú normu.
                  
               
                     (9)
                  
                  
                     Odkazy na harmonizované normy vypracované na podporu smernice 2014/34/EÚ sú uverejnené vo vykonávacom rozhodnutí Komisie (EÚ) 2019/1202 (4). S cieľom zabezpečiť, aby odkazy na harmonizované normy vypracované na podporu smernice 2014/34/EÚ boli uvedené v tom istom akte, by sa odkazy na normu EN 15188:2020 a normu EN 15188:2007 mali zahrnúť do uvedeného vykonávacieho rozhodnutia.
                  
               
                     (10)
                  
                  
                     Vykonávacie rozhodnutie (EÚ) 2019/1202 by sa preto malo zodpovedajúcim spôsobom zmeniť.
                  
               
                     (11)
                  
                  
                     Dodržiavanie harmonizovanej normy zakladá predpoklad zhody s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Príloha I k vykonávaciemu rozhodnutiu (EÚ) 2019/1202 sa mení v súlade s prílohou I k tomuto rozhodnutiu.
         
         
            Článok 2
            Príloha II k vykonávacie rozhodnutie (EÚ) 2019/1202 sa mení v súlade s prílohou II k tomuto rozhodnutiu.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 26. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2014/34/EÚ z 26. februára 2014 o harmonizácii právnych predpisov členských štátov týkajúcich sa zariadení a ochranných systémov určených na použitie v potenciálne výbušnej atmosfére (Ú. v. EÚ L 96, 29.3.2014, s. 309).
         
            (3)  Smernica Európskeho parlamentu a Rady 94/9/ES z 23. marca 1994 o aproximácii vnútroštátnych právnych predpisov členských štátov, týkajúcich sa zariadení a ochranných systémov určených na použitie v potenciálne výbušnej atmosfére (Ú. v. ES L 100, 19.4.1994, s. 1).
         
            (4)  Vykonávacie rozhodnutie Komisie (EÚ) 2019/1202 z 12. júla 2019 o harmonizovaných normách pre zariadenia a ochranné systémy určené na použitie v potenciálne výbušnej atmosfére vypracovaných na podporu smernice Európskeho parlamentu a Rady 2014/34/EÚ (Ú. v. EÚ L 189, 15.7.2019, s. 71).
      
      
         
            PRÍLOHA I
            V prílohe I k vykonávaciemu rozhodnutiu (EÚ) 2019/1202 sa dopĺňa táto položka:
            
               
                           Číslo
                        
                        
                           Odkaz na normu
                        
                     
                           „3.
                        
                        
                           EN 15188:2020
                           Stanovenie spontánneho správania pri iniciácii nahromadeného prachu“.
                        
                     
         
      
      
         
            PRÍLOHA II
            V prílohe II k vykonávaciemu rozhodnutiu (EÚ) 2019/1202 sa dopĺňa táto položka:
            
               
                           Číslo
                        
                        
                           Odkaz na normu
                        
                        
                           Dátum vypustenia
                        
                     
                           „3.
                        
                        
                           EN 15188:2007
                           Stanovenie spontánneho správania pri iniciácii nahromadeného prachu.
                        
                        
                           27. novembra 2022“.